Kispalád Község Önkormányzata Képviselő-testületének
4/2014. (IX. 16.) önkormányzati rendelete
a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályairól 

Kispalád Község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX.törvény 143. § (3) bekezdésében kapott felhatalmazás alapján, a Magyarország helyi önkormányzatairól szóló 2011.évi CLXXXIX.törvény 13. § (1) bekezdés 3. pontjában foglalt feladatkörében eljárva a következőket rendeli el:
1. Általános rendelkezések

1. §

(1) A rendelet célja, hogy Kispalád közigazgatási területén egységesen szabályozza a közterületek elnevezését, az ingatlanok számozását, továbbá az utcanév- és házszámtábla elhelyezésének rendjét.

(2) A község közigazgatási területén új közterületet elnevezni, új házszámot megállapítani, a korábban megállapított közterületnevet és házszámot megváltoztatni e rendelet szabályai szerint lehet.

2. §

E rendelet alkalmazásában:
a) közterület: az épített és természeti környezet alakításáról és védelméről szóló törvényben meghatározott terület,
b) közterületnév: a magyarországi hivatalos földrajzi nevek megállapításáról és nyilvántartásáról szóló 303/2007. (XI. 14.) Korm. rendelet (a továbbiakban: Korm. rendelet) szerinti közterületnév,
c) házszám: olyan számmal és betűvel meghatározott azonosító jel, amely az ingatlan-nyilvántartásban helyrajzi számmal jelölt ingatlanhoz tartozik, és amely az ingatlan térbeli beazonosítását szolgálja.

2. A közterületek elnevezésére vonatkozó szabályok

3. §

(1) Minden közterületet el kell nevezni, minden magánutat és külterületi utat el lehet nevezni.

(2) Az újonnan kialakított közterület nevét a létrejöttét követő hat hónapon belül kell megállapítani.

(3) Meglévő, elnevezett közterület természetes folytatásában lévő közterület külön elnevezési eljárás nélkül a már elnevezett közterület nevét kapja.

(4) Ha egy közterület községrendezés, beépítés következtében két vagy több részre tagolódik, 

egységes közterületként megszűnik, az elkülönült közterületrész(ek)nek más nevet kell adni.

4. §

(1) A közterület elnevezésénél figyelemmel kell lenni a község jellegére, történelmére, hagyományaira, földrajzi adottságaira. 

(2) A község közigazgatási területén több azonos elnevezésű közterület nem lehet.

(3) Közterületet - figyelemmel a Korm. rendelet szabályaira - személyről, tárgyról, állatról, növényről, történelmi eseményről, földrajzi névről, elhelyezkedésről vagy fogalomról lehet elnevezni.

(4) A közterület elnevezése során törekedni kell arra, hogy az elnevezés rövid és közérthető, a magyar nyelvhelyesség szabályainak megfelelő legyen.

(5) A személyről történő elnevezés során törekedni kell arra, hogy az elnevezés olyan személynek állítson emléket, 
a) akinek közismert tevékenysége a nemzet történelmében vagy az emberiség egyetemes történelmében kiemelkedő jelentőségű volt, és személyi közmegbecsülésnek örvend,
b) aki a tudomány, művelődés, sport vagy a társadalmi élet egyéb területein kimagaslóan jelentőset tett vagy alkotott, mely miatt emléke megőrzésre méltó.

5. §

(1) A közterület elnevezését, illetve elnevezésének megváltoztatását kezdeményezheti:
a) a polgármester,
b) a helyi önkormányzat képviselője,
c) a közterületen bejelentett lakcímmel rendelkező állampolgárok legalább 10 %-a,
d) a közterületen ingatlannal, székhellyel, telephellyel rendelkező jogi személy.

(2) A közterület elnevezésére, illetve elnevezésének megváltoztatására irányuló kezdeményezéshez térképvázlatot kell csatolni, amely tartalmazza az elnevezni kívánt közterület határait és a hozzá tartozó ingatlanokat.

(3) A kezdeményezést - annak a képviselőtestület elé terjesztését megelőzően - 15 napra az önkormányzat hirdetőtábláján és az önkormányzat honlapján közzé kell tenni. A kezdeményezéssel kapcsolatosan benyújtott észrevételeket is a képviselőtestület elé kell terjeszteni.

(4) A közterület elnevezésével kapcsolatos képviselőtestületi döntést az önkormányzat hirdetőtábláján és az önkormányzat honlapján közzé kell tenni, továbbá a döntésről értesíteni kell az illetékes rendőrkapitányságot, járási hivatalt, postai és ingatlan-nyilvántartó szerveket, a közműszolgáltatókat, a mentőszolgálat, katasztrófavédelem  illetékes szerveit,  továbbá mindazokat, akiket a döntés érint.

3. A házszám megállapítására vonatkozó szabályok

6. §

(1) A névvel ellátott közterületen lévő beépített és beépítetlen építési telkeket házszámmal kell ellátni.

(2) Egy közterületre nyíló több ingatlan azonos számmal nem jelölhető.

(3) Telekosztás, hiányzó vagy kettőzött házszámok esetén a házszámot szám/betűjel formátumban az ABC nagybetűivel kell megkülönböztetni a kettős, hármas és ékezetes betűk alkalmazása nélkül.

(4) A kialakult házszámozásnál telekegyesítést követően az épületek megtartják eredeti házszámukat.

(5) Amennyiben egy ingatlan több közterülettel is érintkezik, a házszámot arról a közterületről kell megállapítani, amely felől
a)  az ingatlan megközelíthető, vagy
b) az ingatlan bejárata esik.

7. §

(1) Az út, utca, köz, tér (a továbbiakban együttesen: utca) házszámozása 1-től kezdődően, növekvő arab számozással történik. 

(2) Terek esetén a házszámozás 1-től kezdődően folyamatos, az óramutató járásával megegyező irányú.

8. §

A házszám megállapításáról szóló döntést az érintett ingatlannal rendelkezni jogosulttal kell közölni.

4. Névtáblák és házszámtáblák elhelyezése

9. §

(1) A közterület nevét jól látható módon, névtáblán kell feltüntetni.

(2) A közterületek névtábláit a saroktelkek kerítésén, ennek hiányában a saroképületen vagy 

külön tartószerkezeten kell elhelyezni.

(3) A névtábla kihelyezésével érintett ingatlan tulajdonosa vagy használója a névtábla kihelyezését tűrni köteles. A kihelyezés időpontjáról előzetesen írásban értesíteni kell az érintett ingatlan tulajdonosát vagy használóját.

(4) A névtáblák kihelyezéséről, karbantartásáról, szükség esetén cseréjéről az önkormányzat gondoskodik.

(5) A közterület elnevezésének megváltoztatása esetén a régi elnevezést feltüntető névtáblát, a változásról szóló döntést követő egy évig, piros átlós vonallal áthúzva az eredeti helyén kell hagyni. Az új elnevezést feltüntető névtáblát közvetlenül a régi fölött kell elhelyezni.

10. §

(1) A házszámot jelző táblát (a továbbiakban: házszámtábla) az ingatlan utcafronti kerítésére vagy házfalára, az utcáról jól látható módon kell az ingatlan használójának, kezelőjének, ennek hiányában tulajdonosának elhelyezni.

(2) A házszámtábla beszerzéséről, kihelyezéséről, olvasható állapotban tartásáról, szükség szerinti cseréjéről, pótlásáról az (1) bekezdés szerinti kötelezettnek kell gondoskodnia.

5. Záró rendelkezések

11. §

Ez a rendelet a kihirdetését követő napon lép hatályba.




                       Magyar Sándorné 		                      Varga Zoltán 
  	     	    polgármester 				     jegyző


Záradék:
A képviselő-testület e rendeletet a 2014. szeptember 15-én tartott ülésén fogadta el.
A rendelet 2014. szeptember 16-án – az önkormányzat hirdetőtábláján – kifüggesztésre került.

					                                              Varga Zoltán
                                                                                                               jegyző 

